Plein soleil

***Plein soleil*** (títol orichinal en francés, en aragonés ***A lo sol fitero***, estrenada en Aragón con o suyo títol traduciu enta lo castellano como ***A pleno sol***) ye una cinta de cine d'intriga policiaco coproducida por o cine francés y lo cine italiano estrenada l'anyo 1960, dirichida por René Clément seguntes un guión adaptau por él mesmo y por Paul Gégauff (basau en a novela *[[The Talented Mr. Ripley]]*, que heba publicau Patricia Highsmith en l'anyo 1955), con una banda sonora orichinal de Nino Rota, una dirección de fotografía d'Henri Decaë y una producción cinematografica de Robert Hakim y Raymond Hakim ta las productoras *[[Robert et Raymond Hakim]]*, *[[Paris Film]]*, *[[Paritalia]]* y *[[Titanus]]*. De l'elenco d'actors d'a cinta en fan parte, entre d'atros, Alain Delon, Marie Laforêt, Maurice Ronet, Elvire Popesco, Erno Crisa, Frank Latimore, Billy Kearns, Ave Ninchi, Viviane Chantel, Nerio Bernardi, Barbel Fanger, Lily Romanelli, Nicolas Petrov, Paul Muller y Jacqueline Parey.

*[[Tom Ripley]]* ye un choven estausunidense a qui lo pai de *Philippe Greenlea* ha ninviau en Italia ta que convenza a su fillo, un conoixiu "playboy", ta que torne en San Francisco y contine con o negocio familiar. Tanimientres, *Philippe* no tien garra intención de tornar-ie y *Tom* s'adhibe a las suyas aventuras. Bien luego *Tom* s'obsesiona con *Philippe* y con *Marge*, la suya novia, y a la vegada gola la vida que fan de personas bien cabaleras en o lugar de Mongibello, a lo canto d'a mar. Mica en mica *Philippe* prencipia a atrallar-se d'os convoyos de *Tom* y prencipia a tractar-lo mal, dica que bel día cuan son en a mar lo deixa albandonau horas a lo sol en una barca arrpcegada por o velero. Dende alabez, *Tom* prepara un plan ta suplantar a *Philippe* y robar-li la suya identidat y tamién os suyos diners. En primeras fa que *Marge* descubra las aventuras amorosas de *Philippe* y consigue que ista marche d'o barco. Cuan *Philippe* intuye lo plan de *Tom* li proposa pagar-li una cantidat de diners ta que marche y los deixe solos a él y a *Marge*, pero iste refusa y lo mata. Cuan preba d'aventar o cadavre, cayen a la mar y finalment *Tom* consigue puyar de nuevo a lo barco, marchando enta lo puerto. En tornar en Mongibello, explica a *Marge* que *Philippe* ha marchau, y dende alabez falsifica lo pasaporte y la firma d'a victima y se fa paar por él mientres bel tiempo en bels puestos d'Italia, dica que *Freddy Miles*, un amigo de *Philippe*, lo troba y sospeita, matando-lo tamién *Tom*. As sospeitas d'a Policía recayen en *Philippe* y prencipia una investigación, obligando a *Tom* a alternar entre todas dos personalidaz ta fuyir-ne. Finalment, falsifica una nota de suicidio y preba de dar cantarias a *Marge*, en haber amñas falsificau un testamento de *Philippe* a on deixa toz os suyos diners a *Marge*. Tanimientres, o problema plega cuan lo pai de *Philippe* plega en Mongibello ta zarrar a transferencia d'as propiedaz enta *Marge*, que ha decidiu vender o velero.

A cinta s'ambienta en a suya epoca actual (1960) en Roma y atros puestos d'Italia, y las suyas escenas se filmoron en Ischia (ciudat metropolitana de Nápols) y Roma (Lazio) en Italia.

Ye una cinta que ha recibiu bel premios cinematograficos, encara que ditos premios no fan parte d'os premios cinematograficos mas conoixius u destacaus.

## Elenco

## Se veiga tamién
* Cine en 1960.
* Cintas de 1960.

## Referencias

## Vinclos externos
*  ''Plein soleil'' en Internet Movie Database.
*  ''Plein soleil'' en AllMovie.
*  ''Plein soleil'' en TCM Movie.
*  ''Plein soleil'' en Rotten Tomatoes.